**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov

 **Termín začatia a ukončenia PPK:** 19.8.2011-24.8.2011

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy | x |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti | x |  |  |

**A.3. Poznámky**

Dopad návrhu zákona na štátny rozpočet:

Navrhovaná novela zákona o občianskych preukazoch bude mať dopad na štátny rozpočet Slovenskej republiky najmä v súvislosti so zabezpečením čistopisov občianskych preukazov.

     Na čistopisy nových občianskych preukazov formátu Európskej únie sú predbežne vyčíslené finančné prostriedky – bežné výdavky (600) na rok 2012 - 5 400 000 EUR s DPH 20 %, na rok 2013 - 5 400 000 EUR s DPH 20 %, na rok 2014 – 5 400 000 EUR s DPH 20%. Jedná sa o odhad, nakoľko je v súčasnosti pripravený proces verejného obstarávania a nie je možné presne určiť jednotkovú cenu.

     Finančné náklady súvisiace so zabezpečením techniky, rozšírením technologických zariadení na personalizáciu dokladov, aplikačným a licenčným programovým vybavením, ktoré sú nevyhnutné pre vydávanie nových občianskych preukazov s elektronickým čipom podľa navrhovanej novely zákona budú hradené z prostriedkov operačného programu informatizácie spoločnosti – Projekt elektronickej identifikačnej karty. Dopad na výdavky verejnej správy celkom predstavuje sumu 47 600 653,60 EUR.

     Navrhovaná novela zákona taktiež predstavuje príjem finančných prostriedkov do štátneho rozpočtu vo forme správnych poplatkov a to vo výške cca 2 000 000 EUR ročne.

**A.4. Alternatívne riešenia**

bezpredmetné

**A.5. Stanovisko gestorov**

**Ministerstvo práce, sociálnych vecí a rodiny Slovenskej republiky** k doložke vybraných vplyvov predloženého návrhu nemá žiadne pripomienky.

**Ministerstvo hospodárstva Slovenskej republiky** neuplatňuje k návrhu žiadne pripomienky a súhlasí so znením doložky vybraných vplyvov.

**Ministerstvo životného prostredia Slovenskej republiky** súhlasí s predloženou doložkou vybraných vplyvov a neuplatňuje žiadne pripomienky.

**Ministerstvo financií Slovenskej republiky** nemá pripomienky k doložke vybraných vplyvov z hľadiska vplyvov na informatizáciu spoločnosti.

**Sekcia rozpočtovej politiky Ministerstva financií Slovenskej republiky** si uplatňuje k doložke vybraných vplyvov nasledovné **zásadné pripomienky**:

      V doložke vybraných vplyvov ako aj v predkladacej a všeobecnej časti dôvodovej správy sú uvádzané nesprávne údaje o výške nenávratného finančného príspevku na projekt Elektronickej identifikačnej karty, financovanej v rámci OP IS. V rámci OP IS je zmluva o nenávratný finančný príspevok na daný projekt č. 21110120013 v znení dodatku č. 1 uzatvorená na sumu 43 767 321,19 EUR v členení:

Zdroj EÚ – 11S1: 32 961 196,58 EUR,

Zdroj ŠR – 11S2:    5 816 676,99 EUR,

Zdroj PR – 11S3:    4 989 474,62 EUR.

      Financovanie projektu OP IS sa predpokladá v rokoch 2011 – 2012.

      Okrem finančných prostriedkov z OP IS musí Ministerstvo vnútra Slovenskej republiky dofinancovať z rozpočtu svojej kapitoly (zdroj 111) neoprávnené výdavky na projekt v sume 1 852 347,63 EUR, ktoré vznikli korekciou oprávnených výdavkov v dôsledku porušenia princípov verejného obstarávania pri výbere dodávateľa na projekt.

      Finančné prostriedky hradené z OP IS sú nesprávne uvádzané ako ostatné zdroje financovania. Nakoľko sú tieto prostriedky hradené zo štátneho rozpočtu, je potrebné ich v jednotlivých tabuľkách uvádzať pod výdavkami verejnej správy, pričom je potrebné ich rozčleniť podľa zdrojov.

      Vo výdavkovej časti tabuľky č. 1 ako aj v časti „financovanie zabezpečené v rozpočte“ je v riadku, „v tom: za každý subjekt verejnej správy/program zvlášť“ potrebné uviesť kód programu, z ktorého budú predmetné výdavky financované.

V tabuľke č. 4 nestačí uvádzať údaje iba v riadku „dopad na príjmy verejnej správy celkom“, ale špecifikovať, o aké príjmy ide.

Pripomienky Ministerstva financií Slovenskej republiky sú v doložke vybraných vplyvov zapracované.